
BUDAPEST
FŐVÁROS 
FŐJEGYZŐJE
Tárgy: Javaslat egyes fővárosi önkormányzati rendeletek módosítására

Egyeztetve: 
Fővárosi Közgyűlés 

Állandó Bizottságaival

Tisztelt Közgyűlés!

Az egyes fővárosi önkormányzati rendeletek módosítására az alábbiak szerint teszek javaslatot.

1. A Fővárosi Önkormányzat Szervezeti és Működési Szabályzatáról szóló 7/1992. (III. 26.) Főv. Kgy. számú rendeletet az egyes fővárosi önkormányzati rendeletek módosításáról szóló 73/2001. (XI. 20.) Főv. Kgy. számú rendelet módosította, mely a Városrendészeti Bizottság hatásköri jegyzékét egy új hatáskörrel egészítette ki. Ennek értelmében a Városrendészeti Bizottság hatáskörébe tartozik, hogy évente meghatározza – a főpolgármester javaslatára – a hivatásos önkormányzati tűzoltóság teljesítménykövetelményeinek alapját képező kiemelt célokat. Ezzel összhangban kerül meghatározásra a főpolgármesterre átruházott hatáskörök között a fenti javaslattételi jogosítvány.

2. A Fővárosi Városrehabilitációs Keretből juttatható támogatás feltételeiről és a pályázati eljárás rendjéről szóló 62/2000. (XI. 30.) Főv. Kgy. számú rendelet alig több mint egy éve lépett hatályba, az elmúlt évek tapasztalatai alapján pontosítva és új jogintézményekkel kibővítve a korábbi szabályozást.

A Keret felhasználásának módját a korábbi rendelettel összhangban úgy állapítja meg hatályos rendeletünk is, hogy vissza nem térítendő és visszatérítendő támogatásra nyújthatnak be pályázatot társasházi közösségek, valamint azon kerületi önkormányzatok, amelyek a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 63. § (1) bekezdése szerinti befizetési kötelezettségüknek eleget tesznek. 

A kamatmentes kölcsön visszafizetésére a korábbi rendeleti szabályozáson túlmenően kedvezményben részesíthető a tárgybani rendelet 3. § (1) bekezdése szerint az a társasházi közösség, ahol a társasházban olyan tulajdonos lakik, aki a szociális ágazati jogszabályok alapján pénzbeni szociális juttatások legalább egyikében részesül. A 2001. évi pályáztatás során több társasház élt a kedvezmény igénybevételének lehetőségével. Az időközbeni jogszabályi változások módosították a rendeletünkben felsorolt pénzbeni juttatások körét, a rendszeres gyermekvédelmi támogatás és a munkanélküliek jövedelempótló támogatása megszűnt, helyébe a kiegészítő családi pótlék lépett. Ezt a módosítást át kell vezetni tárgyi rendeleten is, hogy megteremtsük az összhangot a magasabb szintű jogszabályokkal.

Ezen túlmenően javasolom T. Közgyűlésnek a rendelet 6. §, 8. § és 10. §-ainak módosítását is. Ezen jogszabályhelyek határozzák meg a kerületi önkormányzati tulajdonú lakóépületek felújítása támogatásának módját. A három blokkban különböző munkák támogatására pályázhatnak a kerületi önkormányzatok, mindhárom esetben meghatározva azt, hogy az elnyerhető támogatás összege egy-egy lakóépület felújítása esetén az összköltség hány %-a lehet. Álláspontom szerint a támogatási % megemelése ösztönzően hat majd a kerületi önkormányzatok épület-rehabilitációs tevékenységére, már a 2002. évi pályáztatásnál reméljük, hogy a kerületek nagyobb számmal és nagyobb volumenű munkák elvégzését tűzik célul és nyújtanak be pályázatot a támogatás elnyerésére.

3. A közbeszerzési eljárás egyes kérdéseiről szóló 6/2001. (III. 14.) Főv. Kgy. számú rendelet (továbbiakban: Kbr.) módosítását az időközi magasabb szintű jogszabályi változás, illetve Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának, megvalósításának rendjéről szóló 50/1998. (X. 30.) Főv. Kgy. számú rendelet módosítása indokolja. 

A Kbr. jóváhagyását követően került a beruházási rendelet módosításra, a 8. § (1) bekezdésének módosítása ezért szükséges.

A közbeszerzésekről szóló 1995. évi XL. törvény 43. § (4) bekezdés szerinti hiánypótlás lehetőségével összefüggő törvénymódosítás tette szükségessé a Kbr. 12. § (1) bekezdésének módosítását.

Fentiek és a mellékelt rendelet-tervezet alapján az alábbi döntési javaslatot terjesztem T. Közgyűlés elé:

D ö n t é s i   j a v a s l a t

A Fővárosi Közgyűlés megalkotja a(z) …../2001. (…..) számú önkormányzati rendeletét az egyes fővárosi önkormányzati rendeletek módosításáról.

A rendelet megalkotása minősített szavazattöbbséget igényel.










dr. Tiba Zsolt

Budapest, 2001. december „       ”

